**Pioneer 1**, denominada tamén como **Able 2**, foi unha sonda espacial que se intentou lanzar cara a Lúa por parte dos Estados Unidos de América.

Características
---------------

Pioneer 1 foi lanzada o 11 de outubro de 1958 mediante un foguete Thor-Able desde a base espacial de Cabo Cañaveral cara a Lúa, pero a segunda fase do foguete non xerou suficiente pulo e a nave acadou unha traxectoria suborbital que a levou a só un terzo da distancia á Lúa antes de volver a caer á Terra.

A orixe da Pioneer 1, xunto coas súas irmás Pioneer 0 e Pioneer 2, está na aprobación en 1958 por parte dos Estados Unidos do primeiro plan para exploración lunar que deu lugar a cinco proxectos da Advanced Research Project Agency: tres xestionados pola USAF e dous polo Exército. O proxecto das Pioner luares foi transferido á NASA moi pouco despois da creación da axencia aeroespacial e a Pioneer 1 foi lanzada cara a Lúa tan só dez días despois da súa fundación.

A misión orixinal de Pioneer 1 era facer unha viaxe ata a Lúa e unha vez alí frear e entrar en órbita para facer medicións científicas, pero debido a unha falta de potencia da segunda etapa do foguete lanzador a órbita prevista converteuse unha traxectoria suborbital cun apoxeo de 113.800 km e que finalizou coa reentrada da nave na atmosfera terrestre ás 3:46 GMT do 13 de outubro de 1958. Intentouse usar o motor de frenada da sonda para polo menos poñer a nave en órbita terrestre, pero debido á baixa temperatura das baterías o foguete non se acendeu. Durante o voo os instrumentos de a bordo realizaron as súas medicións facendo algo de ciencia útil, descubrindo que a radiación arredor da Terra repártese formando bandas e medindo a súa extensión, cartografiando o fluxo ionizante, facendo as primeiras observacións de oscilacións hidromagnéticas no campo magnético terrestre e tomando as primeiras medidas da densidade de micrometeoritos e do campo magnético interplanetario.

Nave espacial
-------------

A estrutura da nave, de fibra de vidro, tiña forma de dous conos truncados unidos pola base mediante un cilindro baixo, cun conxunto de oito pequenos foguetes e unha antena dipolo nun dos extremos e un foguete de 13,3 kN de pulo no outro extremo, baseado no mísil aire-aire Falcon. Este último foguete tiña como misión frear a sonda ao seu paso pola Lúa para entrar na súa órbita. A nave tiña pintado un patrón de bandas brancas e escuras para como control térmico pasivo e a alimentación eléctrica era proporcionada por un conxunto de baterías de níquel-cadmio para a ignición dos foguetes, de prata para a cámara e de mercurio para o resto de sistemas. As transmisións terían lugar na frecuencia de 108,06 MHz para telemetría e medicións Doppler e a recepción de ordes desde a Terra faríase na frecuencia de 115 MHz. A nave estabilizaríase mediante xiro a 1,8 revolucións por segundo. En total, a sonda tiña unha altura de 76 cm, un diámetro de 72,5 cm e un peso de 38,1 kg.

Instrumentos científicos
------------------------

A nave contaba coa seguinte instrumentación científica, totalizando 17,8 kg de masa:

* Unha cámara formada por un espello oscilante para escanear a Lúa e formar unha imaxe iluminando un fotodíodo infravermello de sulfuro de chumbo.
* Un contador de radiación.
* Un magnetómetro sinxelo.
* Un micrófono usado como detector de impactos de meteoritos.
* Resistores sensibles á temperatura para medir as condicións internas da sonda.

Causas do fallo do lanzamento
-----------------------------

Determinouse que a causa da perda de pulo da segunda etapa foi unha válvula configurada incorrectamente que fixo que á súa vez un acelerómetro proporcionase información falsa, causando unha lectura errónea na velocidade dos gases de escape e levando a que o foguete se apagase 10 segundos antes do previsto.

Notas
-----

1. 1 2 3 4 5 6 7 8 9 10 11 12 13  NASA (12 de febreiro de 2016). "Pioneer 1" (en inglés). Consultado o 26 de marzo de 2016.
2. 1 2  N2YO (2011). Real Time Satellite Tracking, ed. "PIONEER 1" (en inglés). Consultado o 26 de marzo de 2016.
3. ↑  Claude Lafleur (2010). "Able 2 / Pioneer 1" (en inglés). Consultado o 26 de marzo de 2016.
4. 1 2 3 4 5 6 7 8 9  Gunter Dirk Krebs (2016). Gunter's Space Page, ed. "Pioneer 0, 1, 2" (en inglés). Consultado o 26 de marzo de 2016.
5. 1 2 3 4 5 6 7 8 9  Mark Wade (2011). "Pioneer 0-1-2" (en inglés). Consultado o 26 de marzo de 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pioneer 1*** |

### Outros artigos

* Thor Able

| * v
* c
* e
Programa Pioneer |
| --- |
| Primeiras misións | 
* Pioneer 0
* Pioneer 1
* Pioneer 2
* Pioneer 3
* Pioneer 4
* Pioneer P-1 (W)
* Pioneer P-3 (X)
* Pioneer P-30 (Y)
* Pioneer P-31 (Z)
* Pioneer 5 (P-2)

 | Pioneer 11 en Saturno |
| Últimas misións | 
* Pioneer 6
* Pioneer 7
* Pioneer 8
* Pioneer 9
* Pioneer E
* Pioneer 10
* Pioneer 11
* Pioneer H

 |
| Misións a Venus | 
* Proxecto Pioneer Venus
	+ Pioneer Venus Orbiter
	+ Pioneer Venus Multiprobe

 |
| Outros | 
* Placa Pioneer
* Anomalía Pioneer

 |

|  |  |
| --- | --- |
| Control de autoridades | 
* Wd: Q935600
* NSSDC ID: 1958-007A
* SCN: 00110

 |